《苫庐》
宋代·曾丰

吾息乾坤之委气，吾身父母之委蜕。
乾坤父母不易酬，身体发肤可轻弃。
文学恨不随父终，视七尺躯鸿毛同。
未容忘形礼制外，犹复假息苫庐中。
万物莫移三载志，屋上有漏中无愧。
蛇容有识宁受欺，鹤固非凡岂容伪。
蛇为仰向鹤俯临，吾乡人始知吾心。
朝誉未知乡誉重，人知不似天知深。
外台乐为上其事，吾君吾相相与记。
非渥其恩奚以厉，占鹊卜灯言喜至。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。